SENOVO

Senovo leži v senovskem podolju na Kozjanskem, ob sotočju Dovškega in Belskega potoka. Geološko je področje sestavljeno iz starejših triasnih in mlajših terciarnih kamnin. Med triasnimi gre v glavnem za apnence, dolomite in deloma za glinene skrilavce. Najpomembnejše so mlajše terciarne kamnine, saj vsebujejo rjavi premog. Spodnji del mladih kamnin je bil prekrit z odpornimi sloji litavskega apnenca, ki je skrival premog okoli 150m nad prvotnim površjem kadunje.

Zgodovina Senovsko-Brestaniške doline sega daleč nazaj. Kamnite sekire in druge izkopanine zgovorno pričajo, da je bilo območje naseljeno že v mlajši kameni dobi. Imamo dokaze o naseljenosti za čas pred okoli 2000 leti. Prvi trajni objekti v dolini so iz obdobja pred okoli 1000 leti (cerkveni objekti). Pred 100 leti je dolino prizadela kuga. Eden redkih pomikov na tiste čase je kužno znamenje v Okrogu pri Malem Kamnu. V 18. stoletju je tu začel delovati premogovnik, ki ga je leta 1904 prevzela Trboveljska premogokopna družba. Takrat je v bližini rudniške separacije in upravnega poslopja, ob vznožju gozdnatega griča Armes, zraslo rudarsko naselje Senovo. Obsegalo je prvotno delavsko kolonijo, nekaj stanovanjskih blokov s krušnimi pečmi na dvoriščih in uradniško kolonijo. Na začetku 20. stoletja je imelo le okoli 300 prebivalcev, razvilo se je šele po 1. svetovni vojni, ko so začeli v večji meri izkoriščati nahajališča rjavega premoga na pobočju Reštanja. Sredi 60. let (1963 leta) je premogovnik zaposloval blizu 1000 delavcev, pozneje se je njegov pomen zmanjšal in je sedaj v zapiranju. Kljub temu je Senovo še vedno pomembno zaposlitveno središče, predvsem v tekstilni in kovinski industriji.

Urbanizirano središče Senovega danes leži ob cesti Brestanica-Podsreda, v občini Krško. Od centra Krškega je oddaljeno 8 km. Področje krajevne skupnosti zajema naslednja večja naselja (vasi): Dovško, Dobrova s Plešivco, Mali Kamen, Veliki Kamen, Brezje, Reštanj in Stranje. Celotna površina krajevne skupnosti znaša 42,5 km2, njena povprečna nadmorska višina je 220m. Pokrajina je dokaj gosto poseljena in intenzivno obdelana. Na območju prebiva okoli 4000 prebivalcev. Večina jih je zaposlenih v zaposlitvenih središčih Sevnice in Krškega. V rabi tal prevladujejo travniki, njive in sadovnjaki, na zgornjih prisojnih legah so tudi vinogradi.

Najbolj priznan objekt kulturne dediščine v Senovem je cerkev Kristusovega vstajenja, zgrajena 15. junija 1975, po zasnovi Janeza Fürsta. Cerkev je opremljena z likovnimi  umetninami Leona Kaporca. Zvonik je zgrajen v obliki rudarskega jaška. Največji zvon tehta nekaj več kot 600 kg. Posebnost cerkve so tudi orgle, iz leta 1988, narejene v škofijski delavci v Mariboru. Obiskovalci se najbolj zanimajo za podobo Kristusovega vstajenja.